b'\n_START_ARTICLE_\nMartynas Smigleckis\n_START_SECTION_\nBiografija\n_START_PARAGRAPH_\nMartynas Smigleckis gim\xc4\x97 1564\xc2\xa0m. lapkri\xc4\x8dio 11 dien\xc4\x85 Lvove, Ukrainoje. Studijuoti prad\xc4\x97jo gimtajame mieste ir greitai buvo priglaustas \xc5\xbeinomo to meto politiko, humanisto Jano Zamoiskio, kuris mok\xc4\x97jo u\xc5\xbe M. Smigleckio mokslus\xc2\xa0\xe2\x80\x93 i\xc5\xa1 prad\xc5\xbei\xc5\xb3 Pultusko J\xc4\x97zuit\xc5\xb3 mokykloje, v\xc4\x97liau Romos J\xc4\x97zuit\xc5\xb3 kolegijoje Collegium Romanum 1582\xe2\x80\x931586 metais. \xc4\x8cia jis tapo J\xc4\x97zuit\xc5\xb3 ordino nariu. 1581 metais jis galimai pasivadino Smigleckiu (vardu, paimtu i\xc5\xa1 miesto, i\xc5\xa1 kurio buvo kilusi jo \xc5\xa1eima). Prie\xc5\xa1 tai jo pavard\xc4\x97 buvo Lwowczyk (arba Leopolitanus). Smigleckis studijavo Romoje iki 1586 met\xc5\xb3. Mir\xc4\x97 1618\xc2\xa0m. liepos 26 d. Kali\xc5\xa1e, Lenkijoje.\n_START_SECTION_\nVeikla\n_START_PARAGRAPH_\nPo studij\xc5\xb3 Romoje atvyko \xc4\xaf Lietuv\xc4\x85, kur gavo filosofijos magistro laipsn\xc4\xaf Vilniaus universitete. Vilniuje Smigleckis taip pat tapo teologijos moksl\xc5\xb3 daktaru (1594\xc2\xa0m.), o v\xc4\x97liau studentams d\xc4\x97st\xc4\x97 abu dalykus\xc2\xa0\xe2\x80\x93 filosofijos ir teologijos. M. Smigleckis aktyviai dalyvavo administraciniuose reikaluose ir mokymo politikoje Vilniaus universitete. Jis buvo universiteto komisijos narys. M. Smigleckis tur\xc4\x97jo reziumuoti projekt\xc4\x85 atsi\xc5\xb3st\xc4\x85 i\xc5\xa1 Romos\xc2\xa0\xe2\x80\x93 Ratio Studiorum (dokumentas, apibr\xc4\x97\xc5\xbeiantis J\xc4\x97zuit\xc5\xb3 lavinimo nuostatus pasauliniu mastu)._NEWLINE_Filosofijos kursas, kur\xc4\xaf d\xc4\x97st\xc4\x97 Martynas Smigleckis Vilniaus universitete, buvo sudarytas i\xc5\xa1 keli\xc5\xb3 dali\xc5\xb3: logikos, fizikos, metafizikos bei etikos. B\xc5\xabties problemos tyrimas buvo metafizikos prerogatyva. Da\xc5\xbenai minimas toks faktas, kad pagal M. Smigleckio vadov\xc4\x97l\xc4\xaf buvo egzaminuojamas netgi ra\xc5\xa1ytojas kaip Danielis Defo.\n_START_SECTION_\nVisuomeninis gyvenimas\n_START_PARAGRAPH_\nLietuvos visuomeniniame gyvenime svarb\xc5\xb3 vaidmen\xc4\xaf atliko Martyno Smigleckio knyga \xe2\x80\x9eApie pal\xc5\xabkanas\xe2\x80\xa6\xe2\x80\x9c, kuri buvo i\xc5\xa1leista 1596\xc2\xa0m., Vilniuje, ir susilauk\xc4\x97 didelio d\xc4\x97mesio. Knyg\xc4\x85 pakartota leisti net 8 kartus._NEWLINE_M. Smigleckiui 1586\xe2\x80\x931618\xc2\xa0m. laikotarpis buvo labai aktyvus, dalyvavo religiniuose gin\xc4\x8duose. Taip pat jis i\xc5\xa1gars\xc4\x97jo kaip polemikas. Smigleckis tur\xc4\x97jo dviej\xc5\xb3 dien\xc5\xb3 debatus su Licyniusz, kuris pasidav\xc4\x97, negal\xc4\x97damas paprie\xc5\xa1tarauti prie\xc5\xa1ininko argumentams. Jis tuo pasiek\xc4\x97, kad dvylika \xc4\xaftaking\xc5\xb3 bajor\xc5\xb3 pri\xc4\x97m\xc4\x97 arijonizm\xc4\x85 (krik\xc5\xa1\xc4\x8dionyb\xc4\x97s srov\xc4\x99, atsiradusi\xc4\x85 IV am\xc5\xbeiuje.). V\xc4\x97lesniais metais Smigleckis dar labiau \xc4\xafsiv\xc4\x97l\xc4\x97 \xc4\xaf polemini\xc5\xb3 ra\xc5\xa1ini\xc5\xb3 mainus su arianais, socianistais, liuteronais, kalvinistais apie Kristaus dievi\xc5\xa1kum\xc4\x85 ir dvasinink\xc5\xb3 galias ir pareigas. M. Smigleckis buvo naudingas J\xc4\x97zuit\xc5\xb3 Ordinui d\xc4\x97l savo organizacini\xc5\xb3 ir polemini\xc5\xb3 sugeb\xc4\x97jim\xc5\xb3._NEWLINE_Paskutinius du de\xc5\xa1imtme\xc4\x8dius M. Smigleckis praleido Pultuske, Krokuvoje, Poznan\xc4\x97je, Kali\xc5\xa1o miestuose, pastarajame ir mir\xc4\x97. Buvo palaidotas vienuolyne. 1650\xc2\xa0m. darant ba\xc5\xbeny\xc4\x8dios restauracijos darbus, jo pelenai buvo perkelti \xc4\xaf kit\xc4\x85 urn\xc4\x85, i\xc5\xa1graviruot\xc4\x85 alfabetu, kaip jo did\xc5\xbeios i\xc5\xa1minties simboliu.\n_START_SECTION_\n\xe2\x80\x9eLogika\xe2\x80\x9c\n_START_PARAGRAPH_\nMartynui Smigleckiui yra priskiriami 23 darbai. Bet vis\xc5\xb3 \xc5\xbeymiausias ir i\xc5\xa1garsin\xc4\x99s j\xc4\xaf visoje Europoje\xc2\xa0\xe2\x80\x93 logikos vadov\xc4\x97lis \xe2\x80\x9eLogica selectis disputationibus et quaestionibus illustrata\xe2\x80\x9c, i\xc5\xa1leistas 1618\xc2\xa0m. Logikoje\xe2\x80\x9c siekiama sistemi\xc5\xa1kai i\xc5\xa1d\xc4\x97styti logikos problematik\xc4\x85, pagrind\xc5\xbeiant j\xc4\x85 pla\xc4\x8diu \xc4\xafvadu, skirtu metafizin\xc4\x97ms logikos problemoms. \xc5\xa0is M. Smigleckio vadov\xc4\x97lis iki XIX a. buvo pla\xc4\x8diai naudojamas ir vertinamas ne tik Pranc\xc5\xabz\xc5\xb3 j\xc4\x97zuit\xc5\xb3 mokykl\xc5\xb3, bet taip pat anglikoni\xc5\xa1koje Anglijoje, taip pat Oksforde. \xc4\x8cia kelis kartus buvo naujai leistas (1634\xc2\xa0m., 1638\xc2\xa0m., 1658\xc2\xa0m.). Knygoje pateikiamas sisteminis scholastin\xc4\x97s logikos i\xc5\xa1d\xc4\x97stymas, kuris remiasi Aristotelio darbais. \xe2\x80\x9eLogika\xe2\x80\x9c sudaryta i\xc5\xa1 dviej\xc5\xb3 tom\xc5\xb3. Pirmajame tome yra vienuolika disputacij\xc5\xb3, antrajame\xc2\xa0\xe2\x80\x93 septynios._NEWLINE_\xe2\x80\x9eLogikoje\xe2\x80\x9c, kaip ir savo paskaitose M. Smigleckis r\xc4\x97m\xc4\x97si Aristoteliu. To laikotarpio J\xc4\x97zuit\xc5\xb3 ra\xc5\xa1ytojas bei teologas Ren\xc3\xa9 Rapinas ra\xc5\xa1\xc4\x97, jog Martynas Smigleckis apie Aristotelio \xe2\x80\x9eLogik\xc4\x85\xe2\x80\x9c ra\xc5\xa1\xc4\x97 subtiliausiai ir solid\xc5\xbeiausiai. Visa ontologin\xc4\x97 universalij\xc5\xb3, substancijos taip pat b\xc5\xabties strukt\xc5\xabros problematika ir paskaitose, ir knygoje i\xc5\xa1d\xc4\x97styta daugiau ma\xc5\xbeiau vienodai. Pagrindinis skirtumas tas, kad knygoje yra \xc4\xafvadin\xc4\x97 disputacija, kuri skirta galimos vien m\xc4\x85styti b\xc5\xabties analizei. \xe2\x80\x9eLogikoje\xe2\x80\x9c taip pat buvo gvildenami \xc4\xafvair\xc5\xabs b\xc5\xabties aspektai. B\xc5\xabties problemos M. Smigleckio filosofijoje nagrin\xc4\x97jamos kaip labai svarbios jo metafizikos paskaitos, skaitytos Vilniaus universitete, ta\xc4\x8diau jos iki \xc5\xa1iol nesurastos. Taigi \xc5\xa1ios logikos paskaitos ir jo knyga yra vieninteliai i\xc5\xa1lik\xc4\x99 \xc5\xa1altiniai, kuriais galime remtis rekonstruodami metafizin\xc4\x99 problematik\xc4\x85 Martyno Smigleckio filosofijoje.\n_START_SECTION_\nVeik\xc4\x97jai, nagrin\xc4\x97j\xc4\x99 M. Smigleckio id\xc4\x97jas\n_START_PARAGRAPH_\nMartyno Smigleckio filosofines id\xc4\x97jas nagrin\xc4\x97jo tokie veik\xc4\x97jai, kaip R. Ple\xc4\x8dkaitis, L. Nowako, J. Czerkawskis, Z. Oganowskis ir kt.'